L’alumnat del CEIP Les Sitges consciencia a la ciutadania sobre la importància de mantindre net el barri
2025-07-24

L’alumnat de cinqué de primària del CEIP Les Sitges de Burjassot ha posat en marxa una campanya per a conscienciar sobre la neteja als carrers del seu entorn. Amb entusiasme i creativitat, l’alumnat ha eixit als carrers del barri amb l’objectiu de sensibilitzar a les veïnes i els veïns sobre la importància de mantindre net l’entorn que els envolta.

A través d’una campanya escolar de cartells informatius, les xiquetes i els xiquets han volgut recordar una cosa tan senzilla com necessària, la importància de tindre un barri net. La tanca del centre escolar s’ha omplit de missatges positius, entre ells “Gràcies per mantindre el barri net“, i dibuixos fets a mà que conviden a reflexionar sobre l’impacte de tirar residus o restes fora dels llocs adequats.

Frases com “Un barri net el fem entre tots”, “Tira els residus en el seu contenidor” o “Per favor, arreplega les caques del teu gos”, es poden llegir ja en els cartells elaborats per l’alumnat i situats en la tanca del centre.

“La idea per a desenvolupar esta campanya va sorgir en la classe, parlant sobre com podríem millorar el nostre entorn”, han assenyalat fonts del centre, “els propis alumnes van proposar fer cartells per a convidar a la gent a cuidar el barri, perquè veuen diàriament papers en terra o fem i residus fora dels contenidors”.

Amb esta campanya, els més xicotets recorden que la neteja del barri no depén només dels serveis municipals sinó del compromís de totes i tots. Un gest tan simple com tirar un paper en la paperera pot marcar la diferència.